CELEX: 52020PC0183
Language: hu
Date: 2020-04-29
Title: Javaslat A TANÁCS RENDELETE az európai részvénytársaságok (SE) és az európai szövetkezetek (SCE) közgyűlésére vonatkozó ideiglenes intézkedésekről

EURÓPAI BIZOTTSÁG
            Brüsszel, 2020.4.29.
            COM(2020) 183 final
            2020/0073(APP)
            Javaslat
            A TANÁCS RENDELETE
            az európai részvénytársaságok (SE) és az európai szövetkezetek (SCE) közgyűlésére vonatkozó ideiglenes intézkedésekről
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az európai részvénytársaságok (SE) statútumáról szóló, 2001. október 8-i 2157/2001/EK tanácsi rendelet és az európai szövetkezet (SCE) statútumáról szóló, 2003. július 22-i 1435/2003/EK tanácsi rendelet szabályokat állapít meg az általuk szabályozott jogalanyok (európai részvénytársaságok és európai szövetkezetek) létrehozására és működésére vonatkozóan. Az SE-rendelet és az SCE-rendelet a közgyűlés megtartásának határidejét is harmonizálja. A két rendelet 54. cikke azonos szabályt ír elő, amely szerint az európai részvénytársaságok és az európai szövetkezetek minden naptári évben legalább egyszer, a pénzügyi évük végét követő hat hónapon belül közgyűlést tartanak. A rendeletek nem engednek kivételt e kötelezettség alól.
            
            
               
                  A Covid19-világjárvány súlyos hatással van a vállalkozásokra és a szövetkezetekre, köztük az európai részvénytársaságokra és az európai szövetkezetekre is. Az európai részvénytársaságok és az európai szövetkezetek számára jelentős nehézséget jelent az érintett rendelet 54. cikke szerinti közgyűlési határidő betartása, egyfelől a kijárási korlátozások és a közösségi kontaktusok korlátozása miatt, másfelől amiatt, hogy erőfeszítéseiket a gazdasági tevékenységüket érintő akadályok kezelésére kell összpontosítaniuk. A tagállamok a jelenlegi kivételes körülmények között a társasági jog területén is szükséghelyzeti intézkedésekkel támogatják és segítik a vállalatokat, ezek az intézkedések azonban nem vonatkoznak az európai részvénytársaságokra és az európai szövetkezetekre, mivel azok statútumát uniós rendeletek határozzák meg.
               
               
                  A társaságot, a részvényeseket és a harmadik feleket érintő, jogilag előírt vagy gazdaságilag indokolt döntések meghozatalához kellő időben közgyűlést kell tartani. A Covid19-járvánnyal összefüggő rendkívüli körülmények az európai részvénytársaságok, az európai szövetkezetek és a tagállamok által nem befolyásolhatók, ezért a javaslat szerint uniós szinten ideiglenesen lehetővé kell tenni az SE-rendelet 54. cikkében és az SCE-rendelet 54. cikkében előírt határidőtől való eltérést. Az ideiglenes eltérés révén az európai részvénytársaságoknak és az európai szövetkezeteknek közgyűlésüket a pénzügyi év végétől számított 12 hónapon belül, de legkésőbb 2020. december 31-ig kell megtartaniuk. Az ideiglenes eltérés lehetővé teszi, hogy az európai részvénytársaságok és az európai szövetkezetek megfelelően elő tudják készíteni közgyűlésüket, és jogbiztonságot teremt az SE- és az SCE-rendeletben meghatározott kötelezettségek teljesítése tekintetében.
               
               
                  Emellett az SE-rendelet 53. cikke szerint a közgyűlések megszervezésére és levezetésére, valamint a szavazásra vonatkozó szabályokra az európai részvénytársaság székhelye szerinti tagállam részvénytársaságokra vonatkozó jogszabályai irányadók. Az SCE-rendelet 53. cikke hasonló szabályt ír elő. E tekintetben számos tagállam már szükséghelyzeti intézkedésekkel segíti a nyilvánosan működő részvénytársaságok vagy más társaságok vagy szervezetek működését; a tagállamoknak a vonatkozó rendeletek 53. cikkével összhangban ezért biztosítaniuk kell, hogy az európai részvénytársaságok és az európai szövetkezetek is használhassanak digitális eszközöket és eljárásokat, valamint hogy azok a szükséges döntések meghozatala érdekében a lehető legnagyobb mértékben törekedjenek ezen eszközök és eljárások alkalmazására.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat jogalapja az Európai Unió működéséről szóló szerződés (EUMSZ) 352. cikke. E cikk kimondja, hogy ha a Szerződésekben meghatározott politikák keretében az Unió fellépése bizonyul szükségesnek ahhoz, hogy a Szerződésekben foglalt célkitűzések valamelyike megvalósuljon, és a Szerződések nem biztosítják a szükséges hatáskört, a Tanács a Bizottság javaslata alapján és az Európai Parlament egyetértését követően, egyhangúlag elfogadja a megfelelő rendelkezéseket, és eredetileg is e cikk szolgált a 2157/2001/EK rendelet és az 1435/2003/EK rendelet elfogadásának jogalapjául.
               
            
            
               •Szubszidiaritás
            
            
               
                  A javaslat célkitűzéseit a tagállamok nem tudják kielégítően megvalósítani, mivel az európai részvénytársaságokat a 2157/2001/EK tanácsi rendelet, az európai szövetkezeteket pedig az 1435/2003/EK tanácsi rendelet szabályozza, uniós szinten. Az e rendeletektől eltérő, Covid19-válság miatti ideiglenes intézkedéseket uniós szinten kell elfogadni.
               
            
            
               •Arányosság
            
            
               
                  A javaslat nem lépi túl az azon hatás enyhítéséhez szükséges mértéket, amelyet a Covid19-járvány gyakorol az európai részvénytársaságok és az európai szövetkezetek közgyűlésének megtartására. A javasolt intézkedés ezért arányos, többek között alkalmazásának időtartamát tekintve is.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Ezt a sürgős intézkedést a Covid19-világjárvány hirtelen és előre nem látható kitörése tette szükségessé. Ezért nem került sor hatásvizsgálatra vagy utólagos értékelésre. A probléma jogalkotási megoldását több érdekelt fél is szorgalmazta.
               
            
            
               4.KÖLTSÉGVETÉSI VONZATOK
            
            
               
                  Tárgytalan.
               
            
         
         
            
               
            
            
               
            
               
            
            
               2020/0073 (APP)
            
            
               Javaslat
            
            
               A TANÁCS RENDELETE
            
            
               az európai részvénytársaságok (SE) és az európai szövetkezetek (SCE) közgyűlésére vonatkozó ideiglenes intézkedésekről
            
            
               (EGT-vonatkozású szöveg)
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 352. cikkére,
            
            
               tekintettel az Európai Bizottság javaslatára,
            
            
               tekintettel az Európai Parlament egyetértésére,
            
            
               a jogalkotási aktus tervezete nemzeti parlamenteknek való megküldését követően,
            
            
               különleges jogalkotási eljárás keretében,
            
            
               mivel:
            
            
               (1)A tagállamok példa nélküli, különösen a kijárást és a közösségi kontaktusokat korlátozó intézkedéseket vezettek be az Egészségügyi Világszervezet által 2020. március 11-én világjárványnak nyilvánított Covid19 koronavírus terjedésének megfékezése érdekében.
            
            
               (2)Előfordulhat, hogy ezen intézkedések megakadályoznak egyes vállalkozásokat és szövetkezeteket a nemzeti és az uniós társasági jog szerinti jogi kötelezettségeik teljesítésében, különösen azáltal, hogy jelentős nehézségeket okoznak számukra közgyűléseik megszervezésében.
            
            
               (3)Nemzeti szinten a tagállamok a jelenlegi kivételes körülmények között szükséghelyzeti intézkedésekkel biztosítják a vállalkozások és a szövetkezetek számára a szükséges eszközöket és rugalmasságot. Számos tagállam lehetővé tette például digitális eszközök és eljárások használatát a közgyűlések megtartásához, és meghosszabbította a 2020. évi közgyűlések megtartásának határidejét.
            
            
               (4)Uniós szinten az európai részvénytársaságokat a 2157/2001/EK tanácsi rendelet
                  1
               , az európai szövetkezeteket pedig az 1435/2003/EK tanácsi rendelet
                  2
                szabályozza. Mindkét rendelet 54. cikke előírja, hogy a pénzügyi év végétől számított hat hónapon belül közgyűlést kell tartani. A jelenlegi rendkívüli körülményekre tekintettel ideiglenesen engedélyezni kell az e követelménytől való eltérést. Mivel bizonyos jogilag előírt vagy gazdaságilag indokolt döntések meghozatalához kellő időben kell közgyűlést tartani, az európai részvénytársaságok és az európai szövetkezetek számára célszerű lehetővé tenni, hogy közgyűlésüket a pénzügyi év végétől számított 12 hónapon belül, de legkésőbb 2020. december 31-én tartsák meg. Az eltérés a Covid19-járvánnyal összefüggő ideiglenes intézkedésként csak a 2020-ban tartandó közgyűlésekre alkalmazandó.
            
            
               (5)E rendelet elfogadásához az Európai Unió működéséről szóló szerződés csak a 352. cikk szerinti hatáskört biztosítja.
            
         
         
            
               (6)Mivel e rendelet céljait, nevezetesen a 2157/2001/EK tanácsi rendelet egy rendelkezésétől és az 1435/2003/EK tanácsi rendelet egy rendelkezésétől való ideiglenes szükséghelyzeti eltérés engedélyezését az egyes tagállamok nem tudják kielégítően megvalósítani, és ezért e célok az intézkedés terjedelme és hatása miatt uniós szinten jobban megvalósíthatók, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e célok eléréséhez szükséges mértéket.
            
            
               (7)Mivel a 2157/2001/EK és az 1435/2003/EK rendelet 54. cikkében említett hat hónapos időszak 2020 májusában vagy júniusában lejár, és a közgyűlések összehívása időigényes, e rendeletnek sürgősen hatályba kell lépnie.
            
            
               (8)Az ügy sürgősségére tekintettel élni kell a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alóli kivétel lehetőségével,
            
            
            
               ELFOGADTA EZT A RENDELETET:
            
            
               1. cikk
            
            
               Az európai részvénytársaságok (SE) közgyűlésére vonatkozó ideiglenes intézkedés
            
            
            
               Ha egy európai részvénytársaságnak a 2157/2001/EK rendelet 54. cikke (1) bekezdésének első mondatával összhangban 2020-ban közgyűlést kell tartania, akkor azt az említett rendelkezéstől eltérve a pénzügyi év végétől számított 12 hónapon belül, de legkésőbb 2020. december 31-én kell megtartania.
            
            
               2. cikk
            
            
               Az európai szövetkezetek (SCE) közgyűlésére vonatkozó ideiglenes intézkedés
            
            
            
               Ha egy európai szövetkezetnek az 1435/2003/EK rendelet 54. cikke (1) bekezdésének első mondatával összhangban 2020-ban közgyűlést kell tartania, akkor azt az említett rendelkezéstől eltérve a pénzügyi év végétől számított 12 hónapon belül, de legkésőbb 2020. december 31-én kell megtartania.
            
            
            
               3. cikk
            
            
               Hatálybalépés
            
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
         
         
            
               
                     a Tanács részéről
               
               
                     az elnök
               
               
            
         
         
            
                  
                     (1)
                  
                        A Tanács 2157/2001/EK rendelete (2001. október 8.) az európai részvénytársaság (SE) statútumáról (HL L 294., 2001.11.10., 1. o.).
               
               
                  
                     (2)
                  
                        A Tanács 1435/2003/EK rendelete (2003. július 22.) az európai szövetkezet (SCE) statútumáról (HL L 207., 2003.8.18., 1. o.).